དེ་ཡང་སྤྱིར་ཚད་མ་རིག་པ་ཞེས་པ་འདི་ལ་གཞན་སྡེའི་ཚད་མ་རིག་པའི་གཞུང་དང༌།རང་སྡེའི་ཚད་མ་རིག་པའི་གཞུང་ལུགས་ཞེས་རྩ་བའི་སྟེང་གྲུབ་ཆ་གཉིས་སུ་ཕྱེས་ཡོད་ལ།ད་རེས་སྐབས་སུ་བབས་པ་རང་སྡེའི་ཚད་མ་རིག་པའི་གཞུང་ལུགས་དེ་ནི་བདག་ཅག་གི་སྟོན་པ་མཉམ་མེད་ཟས་གཙང་གི་སྲས་པོ་དེ་ཉིད་སྔོན་ནས་འོག་མིན་སྟུག་པོ་བཀོད་པའི་ཞིང་དུ་ཆོས་སྐུ་རྡོ་རྗེ་འཆང་གི་གོ་འཕང་མངོན་དུ་མཛད་ཟིན་ཀྱང་སྙིགས་དུས་འགྲོ་ལ་ཆེས་ཆེར་གདུངས་པས་བྱ་དཀའི་སྤྱོད་པ་ལྷུར་བླངས་ཏེ་མི་འཇེད་ཚེ་ལོ་བརྒྱ་བའི་དུས་སུ་ཞིང་འདིར་མཆོག་གི་སྤྲུལ་སྐུས་མཛད་པ་བཅུ་གཉིས་མངོན་དུ་བྱ་བའི་དུས་ལ་སླེབས་པ་ན་སྤྱི་ལའི་སྔོན་གྱི་ལོ་༩༦༡ལོར་རྒྱ་གར་འཕགས་པའི་ཡུལ་དུ་ཕུན་སུམ་ཚོགས་པའི་ལྟས་དང་བཅས་སྐུ་བལྟམས་པའི་མཛད་བཟང་རེ་རེ་ནས་མངོན་དུ་བྱས་ཏེ་ཆོས་འཁོར་གྱི་མཛད་བཟང་རྨད་དུ་བྱུང་བ་དེ་ཉིད་ལན་གཉིས་ལན་གསུམ་དུ་བསྐོར་བའི་ཁོངས་སུ་རིག་པ་དེ་ལ་དེ་བརྟེན་གྱི་ཚུལ་དུ་ཐོར་རེ་བར་གསུངས་པ་ནི།བཅོམ་ལྡན་འདས་ཀྱི་ཆོས་མངོན་པའི་མདོ་ལས།མིག་གི་རྣམ་པར་ཤེས་པས་སྔོན་པོ་ཤེས་ཀྱི་སྔོན་པོའོ་སྙམ་དུ་ནི་མིན་ནོ་ཞེས་དང༌།མིག་དང་གཟུགས་ལ་བརྟེན་ནས་མིག་གི་རྣམ་པར་ཤེས་པ་སྐྱེའོ་ཞེས་སོགས་ཀྱིས་དབང་པོའི་རྐྱེན་མངོན་སུམ་དང་བཅས་པ་གསུངས་པ་དང༌།ཆོས་བཅུ་བའི་མདོ་ལས།དུ་བ་ལས་ནི་མེར་ཤེས་དང།།ཆུ་སྐྱར་ལས་ནི་ཆུར་ཤེས་ལྟར།།བྱང་ཆུབ་སེམས་དཔའ་བློ་ལྡན་གྱི།རིགས་ནི་མཚན་མ་དག་ལས་ཤེས།ཞེས་པས་འབྲས་རྟགས་དང༌།དེ་ལ་བརྟེན་པའི་རྗེས་དཔག་བསྟན་ཅིང༌།གང་ཅུང་ཟད་སྐྱེ་བའི་བདག་ཉིད་ཅན་དེ་ཐམས་ཅད་ནི་འགག་པའི་ཆོས་ཅན་ནོ་ཞེས་སོགས་ཀྱིས་རང་བཞིན་གྱི་རྟགས་དང་དེ་ཉིད་བརྗོད་པའི་སྒྲུབ་ངག་བསྟན་ལ།ངའམ་ང་དང་འདྲ་བས་གང་ཟག་གི་ཚོད་གཟུང་གི་ཞེས་པས་སྣང་རུང་མ་དམིགས་པའི་རྟགས་དང༌།གང་ཟག་གིས་གང་ཟག་གི་ཚོད་གཟུང་བར་མི་བྱ་ཞེས་པས་མི་སྣང་བ་མ་དམིགས་པའི་རྟགས་གསུངས་ཤིང༌།བཅོམ་ལྡན་འདས་ལ་ཀུན་ཏུ་རྒྱུ་སེན་རིངས་ཀྱིས་གསོལ།༼འདུལ་བ་མདོ་ལས་ཀུན་ཏུ་རྒྱུ་སེན་རིངས་འདི་ཉན་ཐོས་ཆེན་པོ་ཤཱ་རིའི་བུའི་སྲིང་མོའི་མག་པ་ཡིན་ཞིང་རྗེས་སུ་ནང་བ་ལ་བཀོད་པའི་ལོ་རྒྱུས་སྣང༌།༽གཽ་ཏ་མ་བདག་གིས་ཐམས་ཅད་མི་བཟོད་དོ།།བཀའ་བསྩལ་བ།མི་བཟོད་ཅེས་པའི་ཚིག་དེ་བཟོད་དམ་མི་བཟོད།བཟོད་ན་ཐམས་ཅད་མི་བཟོད་པ་ཉམས་སོ།།མི་བཟོད་ན་མི་བཟོད་པ་བཟོད་ན་བཟོད་པ་དེ་ཉིད་ཡིན་ཏེ་ཞེས་སོགས་ཀྱིས་ཐལ་བ་དང་སུན་འབྱིན་བསྟན་ལ༑འདི་ཡོད་ན་འདི་འབྱུང་ཞེས་སོགས་ཀྱིས་འབྲེལ་བ་དང༌།སྣང་བ་སྐྱེས་པ་ན་མུན་པ་འགག་པ་ལྟར་གཉེན་པོ་སྐྱེས་པ་ན་སྤང་བྱ་འགག་པར་བསྟན་པས་འགལ་བའི་རྣམ་བཞག་ཀྱང་བསྟན།ད་དུང།བརྒྱད་སྟོང་བ་ལ་སོགས་ནས་བསྟན་པའི་མདོ་སྡེ་དགོངས་པའི་རྣམ་གཞག་དེ་རྣམས་ལ་བརྟེན་ནས་ནང་བ་སངས་རྒྱས་པའི་ཚད་མ་རིག་པའི་བསྟན་བཅོས་ལ་སྔ་བ་དགྲ་བཅོམ་པ་ཆོས་སྐྱབས་ཀྱིསཚད་མའི་བསྟན་བཅོས་སྨྲ་བའི་སྒྲོན་མེ་ཞེས་པ་མཛད་པ་དང༌།དེས་སློབ་དཔོན་དབྱིག་གཉེན་ལ་བསྟན།སློབ་དཔོན་དབྱིག་གཉེན་ལ་རང་ལས་མཁས་པའི་སློབ་མ་བཞི་ཡོད་པའི་ནང་ནས།ཚད་མ་རང་ལས་མཁས་པ་སློབ་མ་སློབ་དཔོན་ཕྱོགས་ཀྱི་གླང་པོས་འགྲོ་བ་རྣམས་ཀྱི་སྡུག་བསྔལ་གྱི་རྒྱུ་ཡང་དག་པ་མ་རིག་པ་ཡིན་པས་དེ་སྤང་བའི་ཕྱིར་དང༌།གཉེན་པོ་ཤེས་རབ་བསྐྱེད་པའི་ཕྱིར་མཛོད་ཀྱི་འགྲེལ་བ་དང༌།ཡོན་ཏན་མཐའ་ཡས་པར་བསྟོད་པའི་འགྲེལ་བ་དང༌།དམིགས་པ་བརྟག་པ་ལ་སོགས་པ་བསྟན་བཅོས་ཐོར་བུ་བརྒྱ་རྩ་བརྩམས་སོ།།དེ་དག་ཀྱང་འཐོར་བ་ལྟ་བུར་གྱུར་བས་གཅིག་ཏུ་བསྡུས་པ་ཚད་མའི་མདོ་ཀུན་ལས་བཏུས་པ་དང༌།ཕྱོགས་ཆོས་དགུའི་འཁོར་ལོ་ལ་སོགས་པའི་ཚད་མའི་བསྟན་བཅོས་མང་དུ་མཛད་དེ་ནང་པ་སངས་རྒྱས་པའི་ཚད་མ་རིག་པའི་སྲོལ་འབྱེད་སློབ་དཔོན་དུ་གྱུར།ཕྱིས་ཀྱི་མཁས་དབང་མང་པོས་སློབ་དཔོན་ཕྱོགས་ཀྱི་གླང་པོས་ཚད་མའི་མདོ་ཀུན་ལས་བཏུས་པ་བརྩམས་པ་དེས་ནང་བའི་ཚད་མའི་སྲོལ་འབྱེད་སློབ་དཔོན་དུ་བཞག་པ་ནི་བསྟན་བཅོས་འདིའི་མཚན་དོན་དང་གཞུང་གི་མཆོད་བརྗོད་སོགས་ཀྱིས་གཞུང་འདིའི་བསྟན་བྱ་གཙོ་བོའང་ནང་བའི་བསྟན་བཅོས་དག་གི་སྐྱབས་སུ་འགྲོ་བ་དང་བདག་མེད་ཀྱི་དོན་སོགས་རིག་པ་ཞིབ་མོས་གཏན་ལ་ཕབ་ཡོད་པ་ལ་དགོངས་ནས་ཕྱི་ནང་ཐུན་མོང་དུ་གྱུར་བའི་རྟོག་གེའི་བསྟན་བཅོས་དག་ས་མཆོག་ཏུ་གཅེས་པར་འཛིན་པར་སེམས་སོ།།དེ་ལ་མཁས་གྲུབ་རྗེས།ཚད་མའི་བསྟན་བཅོས་འདི་དག་ནང་རིག་པའི་བསྟན་བཅོས་མ་ཡིན་པར་འདོད་པ་མི་འཐད་དེ།ནང་རིག་པའི་བསྟན་བཅོས་ཞེས་བྱ་བ་ནི་སྤང་བྱ་མ་རིག་པ་སྤོང་བ་དང༌།གཉེན་པོ་བདག་མེད་རྟོག་པའི་ཤེས་རབ་སྐྱེད་པའི་ཐབས་སྟོན་པའི་བསྟན་བཅོས་ལ་བརྗོད་པ་ཡིན་ལ།ཚད་མའི་བསྟན་བཅོས་འདི་དག་ལས་ཀྱང༌།གང་ཟག་དང་ཆོས་ཀྱི་བདག་མེད་རིག་པས་ལེགས་པར་གཏན་ལ་ཕབ་ནས་ལྷག་པ་ཤེས་རབ་ཀྱི་བསླབ་པ་གཙོ་བོར་སྟོན་པའི་ཕྱིར་རོ།།དེ་ཙམ་གྱིས་ནང་རིག་པར་མི་འགྱུར་ན་ནང་རིག་པའི་སྡེ་སྣོད་གང་ཡིན་པ་སྨྲོས་ཤིག་དང༌།གཞུང་འདི་དག་ཏུ་བདེན་བཞི་བླང་དོར་ཐབས་དང་བཅས་པ་དང༌།ཆོས་ཉིད་བདག་མེད་ལ་སོགས་པ་ཐེག་པ་གསུམ་གྱི་ལམ་གྱི་གནད་རྣམས་མ་ཚང་བ་མེད་པར་རིགས་པས་སྟོན་པའི་ཕྱིར་དང་ཞེས་གསུངས་པ་ལྟར་རོ།།འདིར་བསྟན་བཅོས་འདིའི་མཚན་དོན་ཐད་ཅིའི་ཕྱིར་ཚད་མའི་མདོ་ཀུན་ལས་བཏུས་པ་ཞེས་གདགས་པ་ཡིན་སྙམ་ན།མཚོན་བྱ་དོན་དམ་པའི་ཚད་མས་གཏན་དུ་མི་བསླུ་བ་དང༌།མཚོན་བྱེད་ཐ་སྙད་པའི་ཚད་མ་མངོན་སུམ་དང༌།རྗེས་སུ་དཔག་པ་གཉིས་གནས་སྐབས་སུ་རང་གི་འཇུག་ཡུལ་མི་བསླུ་བས་ཚད་མ་སྟེ།དེ་གཉིས་ཀྱི་དོན་རྟ་ནག་པ་དགེ་འདུན་བློ་བཟང་ཞབས་ཀྱིས།གྲངས་མེད་གསུམ་དུ་ཚད་མའི་ལམ་བསྒོམས་པས།།མཁྱེན་གསུམ་རྣམ་དག་ཚད་མའི་སྤྱན་ཐོབ་ཅིང༌།།རིགས་ཅན་གསུམ་ལ་ཚད་མའི་ལམ་སྟོན་པ།།ཐུབ་དབང་ཚད་མའི་མཆོག་ལ་ཕྱག་འཚལ་ལོ།།ཞེས་དང༌།དཔལ་ལྡན་ཆོས་ཀྱིས་གྲགས་པས།།ཚད་མ་བསླུ་མེད་ཅན་ཤེས་པ༑༑མ་མཐོང་དོན་གྱིས་གསལ་བྱེད་པ།།ཞེས་སོགས་ཀྱིས་འཆད་ལ།དེ་གཉིས་སྟོན་པའི་མདོ་ཀུན་ལས་བཏུས་པ་ལ་བརྗོད་བྱའི་མིང་གིས་རྗོད་བྱེད་ལ་བཏགས་ཏེ་ཚད་མ་ཞེས་དང༌།མདོ་ནི་ཟབ་པ་དང་རྒྱ་ཆེ་བའི་དོན་ཚིག་ཉུང་ངུར་བསྡུས་པ་དང༌།ཀུན་ལས་བཏུས་པ་ནི་བཅོམ་ལྡན་འདས་ཀྱི་གསུང་རབ་དང་རང་གཞན་གྱི་རིགས་པའི་གཞུང་ལུགས་ཐམས་ཅད་ལས་བཏུས་པས་ན་བརྗོད་ཚུལ་གྱི་སྒོ་ནས་མིང་བཏགས་པ་དང༌།བདག་ཉིད་ཆེན་པོ་འདིས་མཛད་པའི་ཚད་མའི་བསྟན་བཅོས་ལ་ཚད་མ་ཀུན་ལས་བཏུས་ཀྱི་རང་འགྲེལ་དང༌།དུས་བརྟག་པ།དམིགས་པ་བརྟག་པ།དེའི་རང་འགྲེལ།དམིགས་པ་ལ་འཇུག་པའི་སྒོ།ཚད་མའི་བསྟན་བཅོས་རིགས་པ་ལ་འཇུག་པ་སོགས་མང་དུ་མཛད་ནས་ནང་བའི་ཆོས་ཀྱི་རིགས་ལུང་མེས་པོའི་ཞལ་ལུང་དུ་བསྐྲུན་པར་མཛད་པ་དང༌།ལྷག་པར་ཚད་མའི་མདོ་ཀུན་ལས་བཏུས་པ་རང་གི་སློབ་མ་དབང་ཕྱུག་སྡེ་ལ་གསུངས་ཤིང་དེ་ལ་འགྲེལ་ཡང་དང་ཡང་དུ་རྩོམ་པར་བསྐུལ་ནས་མ་འོངས་ཀྱི་སྐལ་ལྡན་གདུལ་བྱ་དཔལ་ལྡན་ཆོས་ཀྱི་གྲགས་པ་ལ་ཆོས་ཀྱི་ས་བོན་སད་ནས་ཚད་མའི་མདོ་ཀུན་ལས་བཏུས་པའི་དོན་གསལ་བར་བྱས་པའི་འགྲེལ་རྒྱས་པ་རྣམ་འགྲེལ་ལེའུ་བཞི།འབྲིང་རྣམ་ངེས།བསྡུས་པ་རིགས་ཐིགས་ཏེ་རྩ་བ་ལུས་ལྟ་བུའི་བསྟན་བཅོས་གསུམ།གཏན་ཚིགས་ཐིགས་པ་འབྲེལ་བ་བརྟག་པ།རྒྱུད་གཞན་སྒྲུབ་པ།རྩོད་པའི་རིག་པ་སྟེ་འཕྲོས་པ་ཡན་ལག་ལྟ་བུའི་བསྟན་བཅོས་བཞི་སྟེ་ཚད་མ་སྡེ་བདུན་མདོ་དང་བཅས་པ་ནི་ནང་བའི་ཚད་མའི་བསྟན་བཅོས་ཀྱི་གཙོ་བོ་ཡིན་པར་མ་ཟད།བོད་དུ་ཚད་མ་རྒྱ་ཆེར་དར་བའི་ཚད་མའི་བསྟན་བཅོས་ཀྱི་གཞི་འཛིན་སའང་འདི་ཡིན་ལ།སྤྱིར་འཇམ་པའི་དབྱངས་ཀྱིས་རྗེས་བཟུང་ཕྱོགས་ཀྱི་གླང་པོ་ཡབ་སྲས་ཀྱི་བསྟན་བཅོས་འདི་དག་སྐབས་དེ་ཤེད་རྒྱ་གར་ན་ཕྱི་རོལ་བའི་རྟོག་གེ་བསྟན་བཅོས་བརྟན་ཅིང་བརླིང་བ་དག་ལས་བརྒལ་ལན་གྱིས་ཤིན་ཏུ་རིག་པ་ཟབ་མོའི་གནས་སུ་ཕྱིན་འདུགསྐབས་ཤིག་དཔལ་ན་ལེནྚར་རང་སྡེའི་པཎ་གྲུབ་ལྔ་བརྒྱ་དང་ལྷན་ཅིག་དཔལ་ཆོས་ཀྱི་གྲགས་པས་ཕྱི་རོལ་བའི་རྟོག་གེའི་བསྟན་བཅོས་མཁན་པོ་དང་བརྩད་པའི་ཚེ་རེ་ཤིག་རྩོད་པའི་རིག་པ་ཇེ་ཞིབ་ནས་ཇེ་ཞིབ་ཏུ་གྱུར་ནས་རྩོད་མཁན་གཉིས་མ་གཏོགས་པཎ་གྲུབ་དང་རྩོད་དཔང་ཐམས་ཅད་ཀྱིས་རིག་པའི་མཐའ་མ་དཔོག་པར་མཐའ་མ་ཕྱི་རོལ་བ་རང་ཉིད་ཕམ་པར་ཁས་བླངས་ཏེ་གངྒཱར་མཆོངས་པས་ད་གཟོད་སློབ་དཔོན་རྒྱལ་བར་མེ་ཏོག་འཐོར་བ་ལྟ་བུ་ཡབ་སྲས་འདི་གཉིས་ཀྱི་བསྟན་བཅོས་ཤིན་ཏུ་ཟབ་པ་ལྟ་ཅི།དེང་སྐབས་འཛམ་གླིང་གི་ཞིབ་འཇུག་པར་ཁས་འཆེ་བ་དག་ནས་རྣམ་འགྲེལ་རྩ་བའི་བརྗོད་བྱ་ཕར་དང་ཚིགས་བཅད་དོན་བསྡུའི་རྩོམ་རྩལ་གཅིག་པུ་ཡང་ཀུན་ལས་འགྲན་མེད་ཚད་གཞི་འཇོག་ཐབས་བྲལ་བར་གདེང་འཇོག་བྱེད་བཞིན་པ་དང༌།དེ་ལྟ་བུའི་བསྟན་བཅོས་ཟབ་གནས་འདི་ཉིད་རང་རེ་གངས་ཅན་པའི་རིག་གནས་དང་ས་འདྲེས་རྡོ་འདྲེས་སུ་གྱུར་བ་ནི་བོད་པ་གླེན་ཆེས་ནས་རིག་པ་འདི་ཉིད་རང་གི་རིག་གནས་སུ་གྱུར་པ་མ་ཡིན་པར་བློ་དང་ལྡན་པ་དག་གིས་བསམ་པར་རིགས་སོ།།དེས་ན་སྡེ་བདུན་མདོ་དང་བཅས་པ་དེའི་འཆད་ཉན་གྱི་རྒྱུན་ཅི་ལྟར་དར་ཤེ་ན།དཔལ་ཆོས་ཀྱི་གྲགས་པའི་སློབ་མ་ལྷ་དབང་བློས་སློབ་དཔོན་གྱི་བཀའ་ལྟར་རྣམ་འགྲེལ་ལེའུ་གསུམ་གྱི་འགྲེལ་བ་མཛད།དེ་དང་སློབ་དཔོན་རང་ཉིད་ཀྱིས་ལེའུ་དང་པོ་ལ་འགྲེལ་མཛད་པ་བཅས་བསྡོམས་པ་ལས་ཚད་མ་སྟོང་ཕྲག་བཅུ་གཉིས་པར་གྲགས།སློབ་དཔོན་ཆོས་ཀྱི་གྲགས་པ་དང་ལྷ་དབང་བློ་གཉིས་ཀྱི་སློབ་མ་ཤཱཀྱ་བློས་རྣམ་འགྲེལ་གྱི་ལེའུ་བཞི་པ་དང༌།ཚད་མ་སྟོང་ཕྲག་བཅུ་གཉིས་པ་ལ་འགྲེལ་བ་ཤིན་ཏུ་རྒྱ་ཆེན་པོ་མཛད།ཤཱཀྱ་བློའི་སློབ་མ་ཤེས་རབ་འབྱུང་གནས་སྦས་པས་རྣམ་འགྲེལ་གྱི་ལེའུ་ཕྱི་མ་གསུམ་གྱི་འགྲེལ་རྒྱན་ཞེས་པ་མཛད་པས་རྒྱན་མཁན་པོར་གྲགས།དེའི་སློབ་མ་སློབ་དཔོན་ཆོས་མཆོག་གིས་རྣམ་ངེས་ཀྱི་འགྲེལ་བ་འཐད་ལྡན་ཆེ་ཆུང་སོགས་མཛད།དེའི་སློབ་མ་ཛེ་མ་རི་ཡིས་རྣམ་འགྲེལ་རྒྱན་གྱི་འགྲེལ་བ་སོགས་མཛད།དེའི་སློབ་མ་དུལ་བ་ལྷས་རིགས་པ་ཐིགས་པ་རྒྱ་ཆེར་འགྲེལ་བ་སློབ་མ་ལ་ཕན་པ་ཞེས་སོགས་མཛད།དུལ་བ་ལྷའི་སློབ་མ་བདེ་བྱེད་དགའ་བ་དང༌།ཞི་བ་འཚོ་སོགས་བྱོན།སློབ་དཔོན་ཞི་བ་འཚོས་གཞུང་སྔ་མ་རྣམས་ཀྱི་དོན་འདུས་པ་དེ་ཁོ་ན་ཉིད་བསྡུས་པའི་ཚིག་ལེའུ་བྱས་པ་ཞེས་དང༌།རྩོད་རིགས་ཀྱི་འགྲེལ་བ་མཛད།སློབ་དཔོན་ཞི་བ་འཚོའི་སློབ་མ་ཀ་མ་ལ་ཤྲཱི་ལ་ཡིས་དེ་ཁོ་ན་ཉིད་བསྡུས་པའི་དཀའ་འགྲེལ་དང་ཊིཀྐ་ཚད་ཆེན་དུ་གྲགས་པ་སོགས་མཛད་ནས་ཚད་མའི་བསྟན་བཅོ་ས་འདི་ཉིད་རྒྱ་གར་འཕགས་པའི་ཡུལ་ནས་ཆུ་མགོ་གངས་ལ་ཐུག་པའི་ཚུལ་གྱིས་བོད་གངས་ཅན་གྱི་ལྗོངས་སུ་རིག་པའི་ཆུ་ཀླུང་བརྡོལ་བའི་འགོ་ཚུགས་པ་ཡིན་ལ།བོད་གངས་ཅན་གྱི་ལྗོངས་འདིར་ནི་ལ་ལས་མངའ་བདག་ཁྲི་རལ་བ་ཅན་གྱི་སྐབས་སུ་ཟེར་ཡང་འདི་ལ་ཅུང་ཟད་དཔྱད་པར་བྱ་བ་ཡོད་དེ།ཁྲི་སྲོང་ལྡེ་བཙན་གྱི་སྐབས་ཧྭ་ཤང་དང་བརྩད་པའི་ལོ་རྒྱུས་ཡོད་ལ་དེའི་སྐབས་ཀྱི་རྩོད་པ་པོ་ཡང་སློབ་དཔོན་ཞི་བ་འཚོའི་དངོས་སློབ་སློབ་དཔོན་ཀཱ་མ་ལ་ཤྲཱི་ལ་ཡིན་པར་འོག་ནས་ཀྱང་སྤྲོ་ལ།གོང་གི་འཆད་ཉན་གྱི་རྒྱུན་བྱུང་ཚུལ་ལས་ཀྱང་རྟོགས་འོངས་པ་དང༌།བསྟན་པ་སྔ་དར་གྱི་དུས་སུ་ཚད་མ་སྡེ་བདུན་གྱི་ཕྱི་མ་གཏན་ཚིགས་ཐིགས་པ་དང་འབྲེལ་བ་བརྟག་པའི་རྩ་འགྲེལ་སོགས་གཞུང་འགའ་ཞིག་སྐ་བ་དཔལ་བརྩེགས་དང་དྲན་པ་ནམ་མཁའ་དག་གིས་ཐོག་མར་བོད་ཡིག་ཏུ་བསྒྱུར་ཀྱང་འཆད་ཉན་གྱི་རྒྱུན་རང་བོད་ནང་དུ་མ་བྱུང་ལ་གཞུང་འདི་བོད་ལ་བྱུང་བའི་དུས་ཚོད་ཀྱང་ཁྲི་སྲོང་ལྡེ་བཙན་གྱི་དུས་སྐབས་སུ་ཡིན་པ་ནི་གོང་གི་ལོ་ཙཱ་བ་རྣམ་གཉིས་ཀྱི་ལོ་རྒྱུས་སོགས་ལ་བལྟས་ན་གསལ་བ་དང༌།གཞན་བོད་གངས་ཅན་ལྗོངས་སུ་ཚད་མ་འཕེལ་རྒྱས་བྱུང་ཚུལ་དང༌།ཚད་མའི་མཁས་པ་བྱོན་ཚུལ།གྲུབ་མཐའ་སོ་སོར་ཚད་མ་དར་ཚུལ་སོགས་གཞན་དང་གཞན་དུ་བཤད་པ་མང་བས་འདིར་མ་སྤྲོས་སོ།།